Jens Henrik Thulesen Dahl (DD), 2025-05-22:
Tak, formand.
Nu er vi tæt på, at Danmark overtager formandskabet i EU, og derfor er det naturligvis også meget relevant, at vi har den her drøftelse i dag om regeringens planer og prioriteringer for, hvordan man vil bruge formandskabet.
For det er selvfølgelig en åbenlys mulighed for at bringe danske prioriteringer op på dagsordenen, ikke fordi vi lige pludselig skal bestemme det hele, men det at sidde for bordenden giver naturligvis en mulighed for at bringe ting op.
Da regeringen ikke har nogen klare prioriteringer endnu, men de kommer så om en måneds tid, er det også en anledning til, at vi som ordførere kan komme med nogle input til, hvad vi synes regeringen skulle sørge for at prioritere.
Vi lever jo i en meget omskiftelig tid.
Det sidste år og ikke mindst de sidste måneder har man sjældent vidst, hvad morgendagen måtte bringe af udfordringer.
Men der er nogle temaer, som toner frem som væsentlige, og jeg går ud fra, at regeringen også har dem på dagsordenen til formandskabet.
EU's konkurrenceevne er et eksempel, som ministeren også har nævnt, på, at EU jo befinder sig i en ny international orden præget af global strategisk konkurrence.
Vi oplever en toldkrig mellem Kina og USA.
Vi oplever et USA, hvor vi og ikke mindst de danske og europæiske virksomheder ikke ved, hvordan rammerne for handel ser ud i morgen.
På det basale niveau er det naturligvis væsentligt at sikre, at bureaukratiet og kravene til europæiske virksomheder sænkes, så de ikke belaster virksomhedernes mulighed for at konkurrere.
Samtidig mener vi også, det er væsentligt at sænke risikoen for mangel på komponenter og materialer, som vi f.eks. så det med mikrochips og ingredienser til medicin under covid, og som vi også har oplevet det i skyggen af krigen i Ukraine.
Vi har brug for at sikre forsyningerne og sikre, at vi i Europa i højere grad kan være selvforsynende, og jeg er spændt på, om det er noget, regeringen reelt vil adressere.
I forlængelse heraf skal vi også forholde os til det øgede trusselsniveau.
En ting er truslen om krig og behovet for, at vi i NATO arbejder på, at alle lande lever op til kravene.
Derfor bakker vi også op om den generelle oprustning i Europa, som finder sted de kommende år.
Det kan kun gå for langsomt, desværre.
Men én ting er den militære oprustning; en anden er truslen om cyberangreb, sabotage og anden ekstern indblanding.
I går var der en historie om mærkelige elektroniske dele i importerede solceller.
Det handler om elektronik, som tilsyneladende giver eksterne muligheder for at afbryde solcellerne, måske endda afbryde eller destabilisere elnettet.
Det fik mig til at tænke på de massive strømafbrydelser, som Spanien oplevede for nylig.
Jeg ved ikke, om man har fundet årsagen til afbrydelsen, og om det er en teknisk fejl eller andet, der ligger bag.
Men uanset om det er skabt af ondsindede eller bare, i anførselstegn, var et nedbrud, så viser det en enorm skrøbelighed i samfundet.
Hvilke tiltag vil ministeren gøre om nogen for at imødekomme problemerne på EU-plan?
Kunne der være behov for at tænke et beredskab på tværs af EU-landene?
Er der tiltag i gang med det, eller kunne regeringen tage initiativer til at få det på dagsordenen?
Når vi så taler sikkerhed, er der også en historie om, at USA planlagde spionage mod Grønland, hvilket jeg tror vi alle sammen synes er meget bekymrende.
Vil regeringen bruge formandskabet til at arbejde med de udfordringer, der er i relation til både USA og Grønland?
Når det gælder sikkerhed, er vi i Danmarksdemokraterne også dybt bekymrede for, at der fortsat ikke er styr på EU's ydre grænser.
Vi ser igen og igen eksempler på islamisk terror, som koster almindelige europæere livet.
Udover terrorangreb ser vi også eksempler i flere europæiske lande på en stigende islamisering, som sætter fundamentale værdier såsom ligestilling og ytringsfrihed under et voldsomt pres.
Endelig vil jeg håbe, at regeringen under EU-formandskabet vil tage rammerne for sociale medier op.
Der kører en historie på TV2 Fyn i de her dage – det handler om puffbars, som er ulovligt at sælge i Danmark, men hvor markedet tilsyneladende er meget tilgængeligt via Snapchat.
Det er et problem med mange sider, og hvordan imødegår vi den handel?
Et element kunne jo være en indsats over for Snapchat, for at få dem til at blokere handlen.
Der vil jeg gerne høre ministerens tilgang til på EU-plan at arbejde med at få firmaerne bag sociale medier til at medvirke til at stoppe ulovlig handel, som f.eks. handlen med puffbars.
Sluttelig vil jeg på vegne af Danmarksdemokraterne læse følgende
: Forslag til vedtagelse »Folketinget konstaterer, at EU har fået for meget indflydelse på dansk lovgivning, og at Danmark bør bruge sit EU-formandskab på at arbejde for mere selvbestemmelse til medlemsstaterne.
Folketinget opfordrer regeringen til at arbejde for, at EU koncentrerer sig om frihandel, afbureaukratise&#x2;ring og en forbedring af danske virksomheders konkurrenceevne.
Folketinget ser med meget stor bekymring på, at regeringen endnu ikke har gennemført planen om at oprette et udrejsecenter i et tredjeland.
Folketinget opfodrer derfor regeringen til, at oprettelsen af et sådant udrejsecenter bliver gjort til afgørende prioritet under Danmarks EU-formandskab.
Folketinget konstaterer, at EU's indre og ydre grænser er under pres.
Folketinget opfordrer derfor regeringen til at prioritere en revision af Schengenreglerne, så der fremover skal være mulighed for, at medlemslandene kan indføre permanent grænsekontrol.
Folketinget opfordrer derudover regeringen til at bruge det danske EU-formandskab til at fokusere på forsyningssikkerhed i EU.